**Ezer Székely Lány Napja**

*„Hitében erős, erkölcsében tiszta, önazonosságában szilárd ifjúságot akarunk” - 1931-ben ezzel a jelmondattal rendezték meg első alkalommal az Ezer Székely Leány Napját, hogy a népi hagyományok felelevenítésével a közösségi identitást is erősítsék.*

Az Ezer Székely Leány Napja a székely népviselet, néptánc és népzene évente megszervezett hagyományőrző találkozója, amelyre rendszerint július első szombatján kerül sor Csíkszeredában. Az évről évre megrendezett találkozó lehetőséget teremt a székely népviselet és népművészet értékeinek bemutatására, megőrzésére, népszerűsítésére.

A rendezvényt a székely népviselet és a katolikus vallás megőrzésnek a szándéka hívta életre a Szociális Testvérek közössége a – szürke nővérek –, a Katolikus Nőszövetség, valamint Domokos Pál Péter kezdeményezésére.

Az 1931-es első rendezvény után néhány évig még sikerült megszervezni a találkozókat, majd 1990-ben elevenítették fel újra, megőrizve eredeti hagyományápoló szerepét.

Az esemény seregszemlével kezdődik, Csíkszereda főterén felvonulnak a székely falvak népviseletbe öltözött leányai és legényei, népi játékok bemutatásával, körtánccal szórakoztatják az összesereglett közönséget. Csíkszeredából együtt vonulnak ki a csíksomlyói nyeregbe Csík különböző vidékeiről és a Székelyföld távolabbi tájairól sajátos népviseletükben érkező, néptáncukat, népzenéjüket és népdalaikat magukkal hozó hagyományőrző csoportok. A szentmisét követi a népviselet a népdal és a néptánc több órás ünnepe, a hagyományos népviseletbe öltözött csoportok bemutatkozása a nyeregben épült Hármashalom-Oltár színpadon.